钦定古今图书集成/理学汇编/学行典/第267卷 > 陈易
## 钦定古今图书集成/理学汇编/学行典/第267卷 > 陈易

按《墨客挥犀》：“兴化隐士陈易，字体常，熙宁初在太学
通经术，既而隐居庐山以归，乃筑室于兴化县之蔡
溪喦，不下山者三十年，惟与沙门有需亲善，人或就
见，亦无忤也。易襟抱高旷，风韵洒然，见者无不爱慕
忘归。蔡子由正言首以八行荐之，易以启事谢之云：
‘心若死灰，枉被吹嘘之力；身如槁木，难施雕琢之功’。”
又云：“昔在儒门，虽粗修于八行；晚归祖道，惟务了于
一心。心既已忘，行复何有！”其所造如此。其后转运判
官陈达野复以行能尤异，荐易于朝，易终不起。